Estravel

Estravel Group AS (kuni 2022 Estravel AS) on Eesti ja Baltimaade suurim ja vanim lennuagentuur, hotelliagentuur ja reisibüroo, mis alustas äritegevust augustis 1988.

Ettevõtte peakontor asub Tallinna vanalinnas ja võtab enda alla kogu Suur-Karja 15 hoone ja suurema osa Müürivahe 11 hoonest).

Eestis on Estravelil viis bürood neljas Eesti linnas (Tallinn, Tartu, Pärnu, Kärdla), 24/7 töötav professionaalne tellimiskeskus, filiaal Lätis Riias ning tütarettevõtted Eestis (Wris AS), Leedus (UAB Estravel Vilnius) ja Soomes (Helin Matkatoimisto OY).

Lisaks kuuluvad kontserni emaettevõttele Estravel Holding OÜ ka tütarettevõtted Austraalias (Aero Travel Pty Ltd) ja USAs (Preferred Travel Services LLC).

Estravelis töötab kokku üle 200 inimese ja konsolideeritud müügikäive (2022) on üle 100 miljoni euro. Alates 2015. aasta lõpust kuulub Estraveli kontsern sajaprotsendiliselt Eesti erakapitalile.

Estravel pakub reisilahendusi nii era- kui ka äriklientidele – müüb või vahendab lennupileteid, reisipakette ja hotellimajutust, aga ka laeva- ja rongipileteid, reisikindlustust ning bussi- ja autorendi teenust. Lisaks Eestist väljuvatele reisidele tegeleb Estravel sissetuleva turismi ja sisereiside vahendamisega, pakkudes nii kohalikele kui ka välisturistidele võimalusi ilusa Eesti avastamiseks ja puhkuseks. Estravel korralda ka konverentse, seminare ja muid üritusi.

Estravelil on Eesti Olümpiakomiteega koostööleping, mille alusel on Estravel ainus olümpiamängude piletite ametlik edasimüüja Eestis.

Estravel on aastaid kuulunud Eesti töötaja- ja peresõbralike ettevõtete paremikku, seda on kinnitanud ajalehe Äripäev ning ajakirja Pere ja Kodu konkursi tulemused. Lisaks on Estravel mitmel korral kuulunud Eesti ihaldusväärseimate tööandjate hulka.

 Ajalugu 

 1988. aastal registreeris Harju Rajooni Täitevkomitee erakapitalil baseeruva turismiettevõte Est-Travel, millel oli neli eesti eraisikust osanikku.
 1990. aastal registreeris Tallinna Linnavalitsus ettevõtte ümber ja uueks nimeks sai AS Estravel. Ettevõte kolis Tallinna vanalinna (Pikk tn 37).
 1991. aastal avas Estravel oma esimese harukontori Pirita Olümpia-Purjespordikeskuses, mis müüs põhiliselt laevapileteid Soome.
 1992. aasta sügistalvel opereeris Estravel Eesti esimese seeria tellimuslende (5 lendu) Tuneesiasse. Sihtlennujaam oli Monastir ja hotellibaas asus kuurortlinnas Hammametis.
 1993. aastal akrediteeris Rahvusvaheline Lennutranspordi Ühendus IATA (International Air Transport Association) Estraveli lennupiletite väljastajaks. Juba aasta hiljem tõusis Estravel suurimaks lennupiletite müüjaks.
 1994. aastal tõuseb Estravel müügitulemustelt juhtpositsioonile Eesti reisibürooturul. Aasta lõpus kolis ettevõte uude peakontorisse Tallinna vanalinnas (Suur-Karja tn 15), kus asub tänini.
 1995. aastal ostis Soome riiklik börsiettevõte Finnair Oyj enamuse (78%) Estraveli aktsiakapitalist. Samal aastal sõlmis maailma suurim reisiteenuste kontsern American Express Estraveliga esindus- ja frantsiisilepingu.
 1996. aastal avas Estravel oma büroo Tartus ja filiaali Riias. Aasta hiljem avati tütarettevõte Vilniuses.
 1997. aastal võttis Estravel kasutusele kliendiprogrammi ja lojaalsuskaardi Kuldkaart, mis on 2020. aastateks kasvanud suurimaks kliendiprogrammiks Eestis Tallinki Club One'i järel.
 1998. aastal alustas Estravel kinkekaartide (algsel kujul kinketšekk) väljastamist. Peagi sai Estraveli kinkekaardist populaarseim ja paindlikem reisiteemaline kinkekaart Baltikumis, mida ostetakse üle miljoni euro eest aastas.
 1999. aastal avas Estravel büroo Pärnus ja Tallinna lennujaama terminalis. 1999. aastal omandas Estravel oma emaettevõtte kontsernilt selle tütarettevõtted Peterburis ja Moskvas, kellest loobuti juba kahe aasta pärast.
 2000. aastal siirdas Finnair Oyi oma valduses olevad Estraveli aktsiaid oma tütarettevõttele Suomen Matkatoimisto Oy (SMT). Samal aastal viis Estravel oma Olümpia hotellis olnud büroo üle Stockmanni kaubamajja.
 Aastatel 2001–2007 laiendas Estravel oma müügivõrku ja avas bürood Tallinnas, Tartus, Jõhvis, Kuressaares, Haapsalus ja Rakveres. Seoses elektrooniliste müügikanalite populaarsuse kasvuga on alates 2010. aastast füüsilist müügivõrku optimeeritud.
 2000. aastal alustas ilmumist Estraveli kliendiajakiri Estraveller, millest hiljem sai reisiajakiri Traveller.
 2001. aastal alustas Estravel püsiklientidele soodsa järelmaksuteenuse (Kuldkrediit) võimaldamist omavahenditest. 20 aastat hiljem asendati oma programm LHV koostöölepinguga ja tehti kättesaadavaks kõigile klientidele.
 2002. aastal sai Estraveli tegevdirektoriks ettevõtte kauaaegne juhtkonna liige Anne Samlik, kes hiljem tunnistati Eesti parimaks ettevõttejuhiks ja sai presidendilt Valgetähe ordeni.
 2004. aastal tõi Estravel rahvusvahelisele turismiturule Baltikumiülese kaubamärgi "Baltcoming". mis on mõeldud välisturistide toomiseks Eestisse ja Baltikumi.
 2006. aastal lansseeris Estravel ööpäevaringselt kliente teenindava Tellimiskeskuse, mis asub Tartus, kuid Tartu klassikalisest teenindusbüroost eraldi aadressil.
 2008. aasta oli majanduskriisi eelne tippaasta, kus Estraveli müügikäive ületas esmakordselt 1 miljardi EEK piiri.
 2009. aasta oli majanduskriisi (GFC) aasta, kus Estraveli käive kukkus 30%, mille tasategemiseks kulus 9 aastat. Samas ei langenud ettevõte kordagi kahjumisse.
 2011. aastal avas Estravel odavate lennupiletite internetipoe SKY24.EE. Käibele tuli euro.
 2013. aastal võttis Estravel üle laevapiletite internetipoe Laevapiletid.ee opereerimise, mis on 2020. aastatel suurim laevapiletite müügiagentuur Baltikumis ja Põhjamaades. Samal aastal lansseeriti SKY24.LV ka Läti turul ning mobiiliveeb m.sky24.ee.
 2014. aastal avas Estravel oma mobiiliveebi.
 2015. aastal avas Estravel büroo Kärdlas. Sama aasta detsembrist on Estravel taas 100% Eesti omanduses. Omanikeringis juhatuse liikmed Aivo Takis ja Anne Samlik.
 2016. aastal ostis Estravel Austraalia reisibüroo Aero Travel Pty Ltd ning Eesti reisibüroo Estintour OÜ.
 2017. aastal avas Estravel tütarettevõtte Preferred Travel Sercives, mis asub Phoenixis (Arizona), USA suuruselt 5-6. linnas. Samal aastal omandas Estravel AS Soome staažika (1984) ja tuntud reisibüroo Helin Matkatoimisto OY kogu aktsiapaki. Lisaks Eesti, Läti, Leedu, Austraalia ja USA turule tegutseb Estravel nüüdsest ka Soomes.
 2018. aastal avati Estraveli e-pood reisikaubad.ee, mis pakub Estraveli klientidele soodushinnaga kohvreid ja muid reisitarvikuid ja võimaldab osta boonuspunktide eest. Samal aastal jõuab Estraveli käive taas 2009. aasta majanduskriisi eelsele tasemele ja ületab seda veidi. Samal aastal ostab Estraveli emaettevõtte eesti vanima reisibüroo Mainor Meelis OÜ.
 2019. aastal ostis Estraveli emaettevõtte ligikaudu 50% eesti tuntud ärireisibüroo Wris AS aktsiapakist, mis on 2023. aastaks kasvanud 75% peale.
 2020. aastal algas koroonapandeemia, mis laastas reisiettevõtlust, jättes ellu vaid tugevamad. Estraveli käive kukkus 70% ning aasta lõppes üle miljoni eurose kahjumiga.
 2021. aasta oli Estravelile kulude optimeerimise ja müügi aktiveerimise aasta, mis tõi loodetud tulemuse ja aasta lõppes kasumiga.
 2022. aastal väljus Estravel Covid-kriisist edukalt ja tegi oma ajaloo suurima rekordmüügi, nii Eesti kui ka kogu kontserni lõikes. Aasta lõppes rekordkasumiga.

 Välislingid 
 Estraveli koduleht

Kategooria:Eesti turismiettevõtted